作者：史浩
词牌/韵律：宝鼎现

paragraphs: 霞霄丹阙，瑞霭佳气，青葱如绮。
才半月、东君雨露，无限韶华生宝砌。
渐向晚、放烛龙掀舞，周币红蕖绀蕊。
况对峙、鳌峰贔屓，不隔蓬莱弱水。
圣主有乐升平意。
引芝华、双辇凝翠。
纷万俗、歌谣弦管，声混莺吟喧凤吹。
更漏永、正冰轮掩映，光接康衢万里。
似移下、一天星斗，妆点都城表里。
清警跸、忽登楼，簇彩仗、锦襦丝履。
看柑传万颗，恩浃王公近侍。
散异卉覆千官醉。
竞捧瑶觞起。
愿岁岁、今宵宴赏，春满山河百二。